CELEX: 32020D2060
Language: fi
Date: 2020-12-07 00:00:00
Title: Neuvoston päätös (EU) 2020/2060, annettu 7 päivänä joulukuuta 2020, Euroopan yhteisön ja Tyynenmeren valtioiden välisellä väliaikaisella kumppanuussopimuksella perustetussa kauppakomiteassa Euroopan unionin puolesta otettavasta kannasta, joka koskee kyseiseen sopimukseen tehtävää muutosta Samoan itsenäisen valtion ja Salomonsaarten liittymisen huomioon ottamiseksi

15.12.2020   
               
               
                  FI
               
               
                  Euroopan unionin virallinen lehti
               
               
                  L 424/23
               
            
         NEUVOSTON PÄÄTÖS (EU) 2020/2060,
         annettu 7 päivänä joulukuuta 2020,
         Euroopan yhteisön ja Tyynenmeren valtioiden välisellä väliaikaisella kumppanuussopimuksella perustetussa kauppakomiteassa Euroopan unionin puolesta otettavasta kannasta, joka koskee kyseiseen sopimukseen tehtävää muutosta Samoan itsenäisen valtion ja Salomonsaarten liittymisen huomioon ottamiseksi
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
         ottavat huomioon Euroopan komission ehdotuksen,
         sekä katsovat seuraavaa:
         
                     (1)
                  
                  
                     Euroopan yhteisön ja Tyynenmeren valtioiden välisen väliaikaisen kumppanuussopimuksen (1), jäljempänä ’sopimus’, jossa vahvistetaan talouskumppanuussopimuksen puitteet, allekirjoitettiin Lontoossa 30 päivänä heinäkuuta 2009. Papua-Uuden-Guinean itsenäinen valtio on soveltanut sopimusta väliaikaisesti 20 päivästä joulukuuta 2009 ja Fidžin tasavalta 28 päivästä heinäkuuta 2014.
                  
               
                     (2)
                  
                  
                     Sopimuksen 80 artiklassa määrätään, että muut Tyynenmeren saarivaltiot voivat liittyä sopimukseen. Neuvosto hyväksyi päätöksillä (EU) 2018/1908 (2) ja (EU) 2020/409 (3) Samoan itsenäisen valtion, jäljempänä ’Samoa’, ja Salomonsaarten liittymisen sopimukseen. Samoa liittyi sopimukseen 21 päivänä joulukuuta 2018 ja on soveltanut sitä väliaikaisesti 31 päivästä joulukuuta 2018. Salomonsaaret liittyi sopimukseen 7 päivänä toukokuuta 2020 ja on soveltanut sitä väliaikaisesti 17 päivästä toukokuuta 2020.
                  
               
                     (3)
                  
                  
                     Samoan ja Salomonsaarten liittymisen johdosta on tarpeen muuttaa sopimuksen liitettä II kyseisten maiden markkinoille pääsyä koskevien tarjousten lisäämiseksi kyseiseen liitteeseen.
                  
               
                     (4)
                  
                  
                     Sopimuksen 68 artiklassa määrätään, että kauppakomitea käsittelee kaikkia kysymyksiä, jotka ovat sopimuksen täytäntöönpanon kannalta tarpeellisia.
                  
               
                     (5)
                  
                  
                     Neuvosto päätti päätöksellä (EU) 2019/1707 (4) kauppakomiteassa unionin puolesta otettavasta kannasta kyseisiin muutoksiin. Talouskumppanuussopimuksen kauppakomitea antoi 3 ja 4 päivänä lokakuuta 2019 pidetyssä seitsemännessä kokouksessaan sopimuksen osapuolille suosituksen, jossa suositellaan muun muassa sopimuksen muuttamista Samoan liittymisen sekä muiden Tyynenmeren saarivaltioiden tulevien liittymisten huomioon ottamiseksi.
                  
               
                     (6)
                  
                  
                     Sopimuksen 13 artiklassa määrätään, että kauppakomitean päätöksellä voidaan muuttaa sopimuksen liitettä II kaikilla soveltuviksi katsotuilla tavoilla. Tämän mukaisesti kauppakomitealla on kahdeksannessa kokouksessaan mahdollisuus esittää sopimukseen kyseistä teknistä muutosta Samoan ja Salomonsaarten liittymisen huomioon ottamiseksi.
                  
               
                     (7)
                  
                  
                     Unionin olisi määritettävä kauppakomitean kahdeksannessa kokouksessa otettava kanta ehdotettuun muutokseen.
                  
               
                     (8)
                  
                  
                     Unionin kannan kauppakomitean kahdeksannessa kokouksessa olisi sen vuoksi perustuttava kauppakomitean päätösluonnokseen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kauppakomitean kahdeksannessa kokouksessa unionin puolesta otettava kanta, joka koskee Euroopan yhteisön ja Tyynenmeren valtioiden välisen väliaikaisen kumppanuussopimuksen muuttamista Samoan itsenäisen valtion ja Salomonsaarten liittymisen huomioon ottamiseksi, perustuu kauppakomitean päätösluonnokseen (5).
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 7 päivänä joulukuuta 2020.
            
               
                  Neuvoston puolesta
               
               
                  Puheenjohtaja
               
               J. BORRELL FONTELLES
            
         
         
            (1)  EUVL L 272, 16.10.2009, s. 2.
         
            (2)  Neuvoston päätös (EU) 2018/1908, annettu 6 päivänä joulukuuta 2018, Samoan liittymisestä Euroopan yhteisön ja Tyynenmeren valtioiden väliseen väliaikaiseen kumppanuussopimukseen (EUVL L 333, 28.12.2018, s. 1).
         
            (3)  Neuvoston päätös (EU) 2020/409, annettu 17 päivänä helmikuuta 2020, Salomonsaarten liittymisestä Euroopan yhteisön ja Tyynenmeren valtioiden väliseen väliaikaiseen kumppanuussopimukseen (EUVL L 85, 20.3.2020, s. 1).
         
            (4)  Neuvoston päätös (EU) 2019/1707, annettu 17 päivänä kesäkuuta 2019, Euroopan yhteisön ja Tyynenmeren valtioiden välisellä väliaikaisella kumppanuussopimuksella perustetussa kauppakomiteassa Euroopan unionin puolesta otettavasta kannasta suositukseen, joka koskee sopimukseen tehtäviä tiettyjä muutoksia Samoan liittymisen sekä muiden Tyynenmeren saarivaltioiden tulevien liittymisten huomioon ottamiseksi (EUVL L 260, 11.10.2019, s. 45).
         
            (5)  Ks. asiakirja ST 11630/20 osoitteessa http://register.consilium.europa.eu.